Foto: Octav Ganea/ Inquam Photos

Primarul Capitalei Gabriela Firea a inaugurat duminică pasajul rutier de la Piața Sudului, proiect care trebuia să fie gata la sfârșitul anului 2015 și care a mai fost inaugurat o dată, în luna aprilie. Atunci circulația a fost deschisă pe câte un fir pe sens.

Însoțită de un alai de consilieri și primarul sectorului 4, Daniel Băluță, Firea a tăiat panglica pasajului, în aplauzele și uralele unui grup susținători, majoritatea pensionari. Filmarea pe care edilul a postat-o pe contul său de Facebook începe de la momentul în care unul dintre ei îi sărută mâna.

Investiția inițială a fost de 19,5 milioane de euro, 90% din aceasta sumă fiind fonduri europene însă, „din cauza prostului management al administrației trecute, au fost absorbiți doar 15% din banii europeni, restul fiind puși de la bugetul local”, a explicat Firea. Suma totală s-ar putea însă să crească, deoarece constructorul a mai solicitat o sumă reprezentând 60% din valoarea proiectului.

„Au trecut 3 ani de coșmar, pe care i-am traversat cu greu împreună, înghițind zilnic praf și pierzând nopți din cauza zgomotului. Toate acestea, dar mai ales ambuteiajele din zonă, le vom lăsa în urmă începând de astăzi”, a scris dumnică pe Facebook primarul Băluță, care admite în final că „mai sunt mici lucruri de făcut la suprafață, însă sunt convins că împreună le vom depăși și pe acestea”.

În toamnă, până la începerea școlilor, va urma o nouă inaugurare, de data aceasta a traseului de tramvai.

